## Mazón: “Els valencians s’han estalviat més de 67 milions d’euros en l’última declaració de la renda per les deduccions de la Generalitat en gastos de salut i esport”

*** Destaca l’augment en un 50 % de l’estalvi respecte a l’exercici anterior, “la qual cosa confirma que les mesures fiscals del Consell per a les rendes mitjanes i baixes estan funcionant”
* En la campanya de la renda 2024 es van aplicar 381.926 deduccions per gastos de salut, un 55 % més que l’any anterior, i 292.495 per gastos d’esport, un 34 % més
* El president realça la política fiscal “social, justa i equitativa del Consell” per als qui més ho necessiten i remarca que la Comunitat Valenciana és l’autonomia amb més desgravacions fiscals a les rendes mitjanes i baixes**

**València.**

El president de la Generalitat, Carlos Mazón, ha destacat que “els contribuents de la Comunitat Valenciana s’han estalviat 67,46 milions d’euros durant la campanya de la renda de 2024 gràcies a les deduccions fiscals per gastos de salut i esport posades en marxa per la Generalitat”.

Esta xifra suposa un increment del 50 % respecte a l’estalvi de l’exercici anterior, en el qual els valencians es van estalviar 45,08 milions d’euros, “la qual cosa confirma que les mesures fiscals aplicades per segon any pel Consell per a les rendes mitjanes i baixes estan funcionant”.

El cap de l’executiu valencià ha destacat “la política fiscal que està desenrotllant el Consell del canvi per a beneficiar els qui més ho necessiten” i, en este sentit, ha realçat les deduccions per gastos vinculats a la pràctica esportiva, l’ús d’ulleres o lents de contacte i a la salut mental, així com a la bucodental o les malalties rares, entre altres.

En relació als gastos de salut, s’han aplicat 381.926 deduccions, que han permés un estalvi mitjà de 103 euros. L’estalvi total arriba als 39,16 milions d’euros, la qual cosa suposa un increment del 57 % respecte a l’exercici anterior, en el qual va ser de 24,89 milions.

Per la seua part, la deducció per esport s’ha utilitzat en 292.495 ocasions, la qual cosa ha suposat un estalvi mitjà de 97 euros. L’estalvi total dels valencians ha sigut de 28,30 milions d’euros, un 40 % més que en l’exercici anterior, que va ser de 20,19 milions.

**Política fiscal social, justa i equitativa**

Carlos Mazón ha subratllat la “política fiscal social, justa i equitativa que impulsa el Consell” i ha remarcat que la Comunitat Valenciana és l’autonomia amb més desgravacions fiscals a les rendes mitjanes i baixes.

Així, ha ressaltat altres actuacions en matèria tributària, com les destinades a facilitar la compra de vivenda, una de les prioritats d’este govern. En este sentit, ha al·ludit a la rebaixa general del 10 % de l’impost de transmissions patrimonials (ITP) per a tots els ciutadans de la Comunitat, que arriba al 25 % per a menors de 35 anys i col·lectius vulnerables.

A més, ha afegit la reducció d’un 60 % de l’ITP i actes jurídics documentats per a parcel·les agràries, i el manteniment del cànon d’aigua, vigent des de 2024.

El president ha incidit en el fet que “continuarem posant en marxa este tipus de mesures per a donar suport a les rendes mitjanes amb accions com les deduccions destinades a fomentar la pràctica i l’aprenentatge de la música”.

D’esta manera, els ciutadans de la Comunitat Valenciana podran desgravar-se gastos com la compra d’instruments i partitures; el pagament de taxes i quotes en conservatoris i escoles de música, els costos associats a la formació i el perfeccionament musical, i les quotes de pertinença a societats musicals.

Esta iniciativa “busca incentivar l’educació i la cultura musical, tan vinculada a la nostra terra, donant suport a estudiants, famílies i entitats de l’àmbit artístic dins del marc de la reforma tributària autonòmica”.

Fecha: 18/10/2025